ጭንጉዕቲ ራንጎ ራንጎ፡ ካብ ጭንጉዕቲ ዝቐፀለ ብርኪ እንትኸውን፡ ብልኻይ ካብ ግዘ ናብ ግዘ እናኸበደን እናወሰኸን ዝኸይድ ዝተጠቕለለ ፀጉሪ እዩ። ጭንጉዕቲ ናብ ራንጎ ንክቕየርን ንክገዝፍን ብውሑዱ ካብ ሰለስተ ክሳብ ኣርባዕተ ዓመት ዝወስደሉ ክኸውን ከሎ፡ ካብ ሽድሽተ ክሳብ ትሽዓተ ዓመት ዝዕድሚአን ህፃናት እየን ጭንጉዕቲ ራንጎ ዝህልወን። ብድሕሪት ዝተኣከበ ፀጉሪ እናተጠቕለለ ስለ ዝነውሕ፡ ኣብዚ ሕዚ እዋን "ራስታ" ምስ ዝበሃል ቅዲ ተመሳሳሊ ከም ዝኾነን ካብ ጥንቲ ጀሚሩ እዚ ቅዲ ምንባሩ መምህር ኣለማዮ ሃፍተ ይገልጽ። ኣብ ሑቐ እታ ጓልኣንስተይቲ ዘው ዝብል ራንጎ "ከቢድ ስለ ዝኾነ፡ ጓል ኣንስተይቲ ካብ ኣፍ ልባ ቅንዕ ኢላ ንኽትከይድ" ከም ዝገብር ይግለፅ። ነዚ ድማ እዩ፡ ደኒና ንእትኸይድ ጓል "ብራንጎ'ዶ ኣይዓበየትን እያ" ከም ዝበሃል መምህር ኣለማዮ ይዛረብ። ራንጎ መብዛሕትኡ ግዘ ኣብ ከባቢ ራያ ዝፍለጥ ክኸውን ከሎ፡ ኣብ ገለ ክፋል እንደርታ'ውን ከምዝዝውተር እቲ መምህር ይገልጽ። ኣብዚ ሕዚ እዋን ግን፡ ሕልፍ ሕልፍ ኢሉ እዩ ዝረአ እምበር፡ ይጠፍእ እዩ ዘሎ። 3.
